KOMISJONI MÄÄRUS (EÜ) nr 1460/98,

8. juuli 1998,

millega muudetakse määrust (EMÜ) nr 1170/93, milles on sätestatud nõukogu määruse (EMÜ) nr 2158/92 ühenduse metsade kaitse kohta tulekahjude eest üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1992. aasta määrust (EMÜ) nr 2158/92 ühenduse metsade kaitse kohta tulekahjude eest,1 muudetud määrusega (EÜ) nr 308/97,2 eriti selle artikli 4 lõiget 4,

võttes arvesse komisjoni 13. mai 1993. aasta määrust (EMÜ) nr 1170/93, milles on sätestatud nõukogu määruse (EMÜ) nr 2158/92 ühenduse metsade kaitse kohta tulekahjude eest üksikasjalikud rakenduseeskirjad,3

ning arvestades, et:

tuleks sätestada komisjoni poolt kõnealuse määruse artikli 4 kohaselt heakskiidetud projektide käigu analüüsimise ja edastamise hõlbustamise meetmed;

määruse (EMÜ) nr 2158/92 artikli 4 kohaselt komisjoni poolt heakskiidetud projektidele antava ühenduse rahalise abiga hõlmatava töö teostamise tähtaegade üksikasjad on esitatud komisjoni otsuses heakskiidu andmise kohta;

kõnealuste tähtaegade muutmise tingimused tuleks reguleerida määrusega;

käesoleva määrusega ettenähtud meetmed on kooskõlas alalise metsakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EMÜ) nr 1170/93 artikkel 3 asendatakse järgmisega:

"Artikkel 3

Asutused või talitused edastavad komisjonile enne iga aasta 1. novembrit dokumendi, milles kirjeldatakse määruse (EMÜ) nr 2158/92 artikli 4 kohaselt heakskiidetud projektidega tehtava töö kulgu.

Kõnealuses dokumendis esitatakse nimekiri nendest projektidest, mille puhul ei ole abisaajatel võimalik järgida projekti heakskiitmise kohta tehtud otsustes sätestatud töö teostamise tähtaegu. Nimekirjale võib lisada nõuetekohaselt põhjendatud taotlused kõnealuste tähtaegade pikendamiseks.

Komisjon võib tähtaegu pikendada teatavatel asjaoludel. Tähtaegade pikendamise taotlused võetakse vastu ainult siis, kui need vastavad järgmistele tingimustele:

- komisjon peab need kätte saama enne kuupäeva, mis on projektide heakskiitmise kohta tehtud otsuses kavandatud töö lõpetamiseks,

- taotlustes peab olema tagatud, et töö lõpetatakse uue taotletud tähtaja jooksul,

- taotletav pikendamine ei või siiski ületada 18 kuud,

- ühte projekti võib pikendada ainult üks kord,

- taotlused käsitlevad ainult ilmastikutingimustest või abisaajast täielikult olenemata põhjustest tulenevaid viivitusi tööde teostamisel. Viivituste põhjuseks ei tohi ühelgi tingimusel olla projekti komisjonile esitamise ajal tehtud väärad või ebapiisavad planeeringud, olenemata sellest, kas planeeringutega seoses ilmnenud raskused on tehnilist, halduslikku või rahanduslikku laadi või väära projektijuhtimise tulemus.

Kui eespool nimetatud tingimustele vastavaid taotlusi ei esitata või kui komisjon on seisukohal, et esitatud põhjendused ei ole piisavad, siis vähendatakse abi või lõpetatakse selle andmine sellistele projektidele."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 8. juuli 1998

Komisjoni nimel

komisjoni liige

Franz FISCHLER

1 EÜT L 217, 31.7.1992, lk 3.

2 EÜT L 51, 21.2.1997, lk 11.

3 EÜT L 118, 14.5.1993, lk 23.